text: খালেদা জিয়া কি মুক্তি পাচ্ছেন | ajkerdeshbidesh.com
  কাদেরের সঙ্গে বিএনপির এমপিদের সাক্ষাৎ, অপেক্ষা করুন গরম খবর আছে : কাদের
  দুই মামলায় জামিন পেলেই মুক্তি : বিএনপি চেয়ারপারসনের বিরুদ্ধে ৩৬ মামলার মধ্যে দুটি তাঁর মুক্তিতে বাধা হয়ে দাঁড়িয়েছে। বর্তমানে উচ্চ আদালতে অবকাশকাল চলছে। ১৩ অক্টোবর সুপ্রিম কোর্ট খোলার পরই এসব মামলায় জামিনের প্রক্রিয়া পুনরায় শুরু করা হবে বলে জানিয়েছেন আইনজীবীরা। আদালতের নথিপত্র পর্যালোচনা করে দেখা যায়, খালেদা জিয়ার বিরুদ্ধে ৩৬ মামলার ৫টিতে দুর্নীতির অভিযোগে আছে। তা হলো জিয়া অরফানেজ ট্রাস্ট, জিয়া চ্যারিটেবল ট্রাস্ট, নাইকো, গ্যাটকো ও বড়পুকুরিয়া কয়লাখনি দুর্নীতি মামলা। এ পাঁচ মামলাই সাবেক তত্ত্বাবধায়ক সরকার আমলে (এক-এগারোর) করা। বাকিগুলো হরতাল-অবরোধে নাশকতার মাধ্যমে মানুষ হত্যা, রাষ্ট্রদ্রোহ, ইতিহাস বিকৃতি, বঙ্গবন্ধুকে নিয়ে কটূক্তি, ভুয়া জন্মদিন পালন ও ঋণ খেলাপের অভিযোগে বর্তমান সরকারের সময়ের। জানা যায়, জামিন আবেদন নামঞ্জুর হওয়ার পর খালেদা জিয়ার জ্যেষ্ঠ আইনজীবীরা আপিলের বিষয়ে দফায় দফায় বৈঠক করেন। এ প্রসঙ্গে খালেদা জিয়ার আইনজীবী বিএনপির ভাইস চেয়ারম্যান অ্যাডভোকেট জয়নুল আবেদীন বাংলাদেশ প্রতিদিনকে বলেন, 'আমাদের একটি জামিন আবেদন শুনানির অপেক্ষায় রয়েছে। সুপ্রিম কোর্টের অবকাশের পর আমরা সেই আবেদনের শুনানির চেষ্টা করব।' জামিন পেলে খালেদা জিয়া বিদেশে যাবেন, বিএনপির একজন সংসদ সদস্যের এমন বক্তব্যের বিষয়ে জানতে চাইলে তিনি বলেন, 'আসলে এমন কথা ম্যাডাম কখনই বলেননি। তিনি অসুস্থ। যদি চিকিৎসকরা মনে করেন তাঁর বিদেশে চিকিৎসা দরকার, সে ক্ষেত্রে যাবেন। তবে জামিন পেলেই বিদেশ যাবেন, এমন কোনো কথাই হয়নি।'